Document ID: 31978R0890

A Bizottság 890/78/EGK rendelete
(1978. április 28.)
a komló minősítésére vonatkozó részletes szabályok megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb az 1170/77/EGK rendelettel [1] módosított, a komló piacának közös szervezéséről szóló, 1971. július 26-i 1696/71/EGK tanácsi rendeletre [2] és különösen annak 2. cikke (5) bekezdésére,
mivel az 1977. július 19-i 1784/77/EGK tanácsi rendelet [3] a komló minősítésére vonatkozóan általános szabályokat állapított meg;
mivel a tagállamokban a minősítési eljárás lényegét tekintve egységes alkalmazásának biztosítása érdekében meg kell határozni a minősítés alá eső termékeket, az ehhez kapcsolódó feladatokat, és az említett termékeket kísérő különböző dokumentumokban szereplő adatokat;
mivel a komlótobozok ellenőrizhetősége érdekében az igazolást az egyéni vagy társult termelő által aláírt nyilatkozattal kell ellátni; mivel ennek a dokumentumnak tartalmaznia kell azokat az adatokat, amelyek alapján a minősítésre való bemutatás pillanatától az igazolás kiállításáig lehetővé válik a komló azonosítása;
mivel azoknak a minőségbeli jellemzőknek a meghatározása céljából, amelyekkel a forgalomba hozatalra jóváhagyott komlónak rendelkeznie kell, figyelembe kell venni a nedvességtartalmat és az idegenanyag-tartalmat; mivel tekintetbe véve a közösségi komló által megszerzett minőségi hírnevet, a kereskedelmi ügyletekben jelenleg alkalmazott gyakorlatot kell alapul venni;
mivel a komló nedvességtartalmának ellenőrzésére használt módszer megválasztását a tagállamokra kell bízni; mivel azonban a választott módszereknek összehasonlítható eredményekkel kell szolgálniuk; mivel vita esetén közösségi módszert kell használni;
mivel a Közösség egyes régióiban jellemző jelenlegi kereskedelmi gyakorlat figyelembevétele érdekében, meg kell határozni a maggal vagy anélkül forgalomba hozott komló fogalmát, továbbá rendelkezni kell ennek az igazoláson való megfelelő feltüntetéséről;
mivel annak biztosítására, hogy a felhasználók pontos információval rendelkezzenek a forgalomba hozott termékek eredetéről és tulajdonságairól, egységes szabályokat kell megállapítani a csomagok jelölésére és az igazolások számozására vonatkozóan;
mivel meg kell határozni, hogy a nem előkészített állapotban minősített komlóból készült komlót csak akkor lehet minősíteni, ha az előkészítés zárt rendszerben történik; mivel azonban ha minősítő központokban vagy raktárakban végzik ezeket a műveleteket, a későbbi minősítési eljárást egyszerűsíteni kell;
mivel a későbbi minősítési eljárást szintén egyszerűsíteni kell azokban az esetekben, amikor a termékek csomagolását hatósági felügyelet mellett, valamint feldolgozás nélkül változtatják meg;
mivel az 1784/77/EGK rendelet 1. cikke (1) bekezdésének második albekezdése rendelkezik arról, hogy azokat a termékeket, amelyek mentesek a minősítés alól, ellenőrzési eljárásnak kell alávetni; mivel ennek az ellenőrzési eljárásnak egyrészt biztosítania kell, hogy ezek a termékek nem borítják fel a minősített termékek rendes forgalmazását, másrészt azt, hogy megfelelőek a feltüntetett felhasználási módra, és hogy kizárólag azok átvevői használják fel azokat;
mivel ennek az ellenőrzési eljárásnak a működtetését a minősítésért felelős szervekre kell bízni;
mivel az e rendeletben előírt rendelkezések összhangban vannak a Komlópiaci Irányítóbizottság véleményével,
ELFOGADTA EZT A RENDELETET:
1. cikk
E rendelet alkalmazásában:
a) "nem előkészített komló": csak az első szárításon és csomagoláson keresztülment komló;
b) "előkészített komló": végső szárításon és csomagoláson is keresztülment komló;
c) "magot tartalmazó komló": tömegének 2 %-ánál magasabb magtartalommal forgalomba hozott komló;
d) "mag nélküli komló": tömegének 2 %-ánál alacsonyabb magtartalommal forgalomba hozott komló;
e) "izomerizált komlókivonat": olyan kivonat, amelyben az alfa-savakat majdnem teljesen izomerizálták;
f) "lepecsételés": a csomagolásnak hatósági felügyelet melletti, oly módon történő lezárása, hogy azt csak a zár megrongálásával lehet kinyitni;
g) "zárt megmunkálási folyamat": a komló előkészítésére vagy feldolgozására irányuló olyan folyamat, amelyet hatósági felügyelet mellett végeznek oly módon, hogy a rendszerbe csak egyetlen helyen kerülhet be az alapanyag, és csak egyetlen helyen juthat ki az előkészített vagy feldolgozott termék, a folyamat során pedig sem komló vagy feldolgozott termék hozzáadására, sem azok eltávolítására nem kerülhet sor;
h) "tétel": az azonos tulajdonságokkal rendelkező, minősítésre ugyanazon egyéni vagy társult termelő, vagy ugyanazon feldolgozó által egy időben benyújtott komló vagy az abból származó termékek bizonyos számú csomagjai.
2. cikk
(1) Minden, minősítésre benyújtott komlótoboztételhez mellékelni kell a termelő írásbeli, aláírt nyilatkozatát, amelyben szerepel:
- a termelő neve és címe,
- a betakarítás éve,
- a fajta neve,
- a termelés helye,
- a helyrajzi szám vagy ezzel egyenértékű hivatalos jelzés,
- a tételben szereplő csomagok száma.
(2) Ez a nyilatkozat végigkíséri a komlótételt minden feldolgozási vagy keverési műveleten, és minden esetben az igazolás kibocsátásáig.
3. cikk
(1) Minden minősítésre benyújtott komlótoboznak meg kell felelnie az 1696/71/EGK rendelet 1. cikke (3) bekezdésének a) pontjában megállapított definíciónak, és az e rendelet I. mellékletében meghatározott forgalmazási minimumkövetelményeknek.
(2) A komló nedvességtartalmára vonatkozó forgalmazási minimumkövetelmények betartását a II. melléklet B. részében leírt módszerek valamelyikével kell ellenőrizni. A II. melléklet B. részének 2. pontjában leírt módszereket azonban az ellenőrző szervnek jóvá kell hagynia, az eredmények szórása pedig nem haladhatja meg a 2,0-t. Vitás esetben a követelmények betartását a II. melléklet B. részének 1. pontjában leírt módszerrel kell ellenőrizni.
A tagállamok közlik a Bizottsággal, hogy melyik módszert alkalmazzák.
(3) A nem a nedvességtartalomra vonatkozó forgalmazási minimumkövetelmények betartását a szokásos kereskedelmi gyakorlatnak megfelelően kell ellenőrizni. Vitás esetben azonban a II. melléklet C. részében leírt módszert kell alkalmazni.
4. cikk
A 3. cikkben említett, és a II. melléklet B. részének 1. pontjában, valamint a II. melléklet C. részében leírt ellenőrző módszerekhez a következő módon kell mintát venni:
a) Minden tétel esetén tíz csomag közül legalább egyből, és minden esetben tételenként legalább két csomagból kell mintát venni.
b) A mintavételnek és a minták kezelésének a II. melléklet A. részében leírt módszernek megfelelően kell történnie.
5. cikk
Az 1784/77/EGK rendelet 5. cikkében említett igazoláson értelemszerűen a "magot tartalmazó komló" vagy a "mag nélküli komló" megjelölésnek kell szerepelnie.
6. cikk
(1) Az 1784/77/EGK rendelet 5. cikkében említett igazolás hivatkozási számát úgy kell meghatározni, hogy kódjai a III. mellékletnek megfelelően utaljanak a minősítő központra, a tagállamra, a betakarítás évére és a hozzátartozó tételre.
(2) Egy adott tétel minden egyes csomagján ugyanannak a számnak kell szerepelnie.
(3) A tagállamok 1978. szeptember 1-jéig közlik a Bizottsággal a minősítő központok és azok kódjainak jegyzékét.
A központok és kódszámaik jegyzékét közzé kell tenni az Európai Közösségek Hivatalos Lapjában. Évente közzé kell tenni egy naprakész listát.
7. cikk
Az 1784/77/EGK rendelet 1. cikkének (2) bekezdésében említett jelölést felügyelet mellett és lepecsételés után a IV. mellékletnek megfelelően kell elvégezni, azon a csomagolási egységen, amelyben a termék forgalmazásra kerül.
8. cikk
(1) A nem előkészített állapotban minősített komlóból készített komlót csak abban az esetben lehet minősíteni, ha az előkészítés zárt megmunkálási folyamatban zajlott.
(2) Amennyiben a komlót minősítő központban vagy raktárban készítették elő:
a) az igazolást az előkészítés befejezéséig nem lehet kibocsátani;
b) az eredeti, nem előkészített komló mellé csatolni kell a 2. cikkben említett nyilatkozatot.
(3) Az előkészítés előtt minden esetben számmal kell ellátni az eredeti komlótételt. Ezt a számot fel kell tüntetni az előkészített komlóról kibocsátott igazoláson.
(4) Az 1784/77/EGK rendelet 7. cikkében említett komlóból készült termékek akkor minősíthetők, ha zárt megmunkálási folyamatban készültek.
9. cikk
(1) Az 1784/77/EGK rendelet 1. cikkének (5) bekezdése értelmében, ameddig forgalomban vannak, a komlólisztek és komlókivonatok csomagolását nem lehet megváltoztatni, kivéve amennyiben arra hatósági felügyelet mellett kerül sor.
(2) Amennyiben az előző bekezdésben leírtaknak megfelelően a termék feldolgozása nélkül kerül sor a csomagolás cseréjére, az újabb minősítési eljárásnak csak a következőket kell tartalmaznia:
- az új csomagolás jelölése,
- az eredeti igazoláson az új jelölés és a csomagolás cseréjének feltüntetése.
10. cikk
Az 1784/77/EGK rendelet 1. cikke (1) bekezdésének a)-d) pontjában említett termékeket a következő ellenőrzéseknek kell alávetni:
a) A sörgyár tulajdonában lévő földről betakarított és általa természetes vagy feldolgozott állapotban felhasznált komló esetén:
- minden betakarításra vonatkozóan a sörgyárnak november 1-jéig el kell küldenie az 1784/77EGK rendelet 1. cikkének (6) bekezdésében említett ellenőrző szerv részére a termesztett fajtákról, betakarított mennyiségekről, a termelés helyéről és a betelepített területekről szóló nyilatkozatot, a helyrajzi számokkal vagy az ezekkel egyenértékű hivatalos adattal együtt,
- ahol a komlót magában a sörgyárban dolgozzák fel vagy használják fel természetes formában, nincs szükség további ellenőrzésekre. Minden egyéb esetben az ellenőrzésnek az alábbi c) pontban leírtaknak kell megfelelnie, az 5. pont kivételével.
b) Izomerizált komlókivonatok esetében a feldolgozónak minden évben december 31-ig közölnie kell az ellenőrző szervvel a megtermelt, illetve az értékesített mennyiségeket. A csomagoláson szerepelnie kell az "izomerizált komlókivonat" megjelölésnek, a tömeg- vagy térfogatadatokkal együtt.
c) A komlóból származó és szerződés alapján egy sörgyár nevében feldolgozott termékek esetén feltéve, hogy e termékeket a sörgyár maga használja fel, a minősítő szerv, amikor a komló a feldolgozás helyéül szolgáló létesítménybe kerül, kiad egy dokumentumot, amelyen legalább a következő adatokat kell feltüntetni a feldolgozás során:
1. a szerződés azonosítására szolgáló hivatkozás;
2. az átvevő sörgyár;
3. a feldolgozó létesítmény;
4. a feldolgozott termék megnevezése;
5. az eredeti komló igazolásának vagy az azzal egyenértékű tanúsítványnak a hivatkozási száma;
6. a feldolgozott termék tömege.
Ezt a dokumentumot hivatkozási számmal kell ellátni, amelyet a csomagoláson is fel kell tüntetni.
d) A magánszemélyek részére, saját használatra és kis kiszerelésben történő értékesítés céljára szolgáló komló vagy komlóból származó termék esetén a kiszerelés tömege nem haladhatja meg:
- komlótoboz vagy -liszt esetén az 500 grammot,
- kivonat esetén a 150 grammot.
A csomagon fel kell tüntetni a termék megnevezését és tömegét.
11. cikk
A tagállamok 1978. szeptember 1-jéig közlik a Bizottsággal az 1784/77/EGK rendelet 6. cikkének (1) bekezdésében említett termesztési övezetek vagy régiók listáját.
12. cikk
Ezt a rendeletet 1978. augusztus 1-jétől kezdődően kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1978. április 28-án.

Labels: 17
16
7
0
3